Со, гIанта тIехула а ваьлла, сайн парти тIе охьахиира. Охьахиъна, сапаргIатдаьлча бен ца хиира суна, хьехархочунна тIехь кечлуш юху баьццара сюртук а, галстук а, тир яьккхина Iаьржа дарин пес а хилар. И духар цо тIедухура, ишколе инспектор веъча я дезденош долуш. И доцчо а, ерриг а классо цецваьккхинера со, цхьана дезачу денна кечбелча санна дара чохь. Цул чIогIа со цецваьккхинарг, хIинццалц яьсса хуьлуш йолчу тIехьарчу партанашна тIехь, бист ца хуьлуш, хевшина бара: воккха стаг Хаузер, цкъа а коьртара ца боккхучу кхо маьIиг йолчу куйнаца, цунна юххехь – хьалха мэр лаьттинарг, почтальон лаьттинарг а, юьртан кхиболу бахархой а. Церан массеран яххьаш кхоьлина яра. Хаузеран голаш тIехь, маьIигаш тишъелла, схьайиллина абат яра, цу тIе дехкина даккхий куьзганаш а дара. Доллучух ца кхеташ, со дIасахьоьжжушшехь, мосье Амель, кафедри тIе хьала а ваьлла, со чувогIуш соьга ма-хиллара эсала, лерина вистхилира тхоьга массаьрга а: